ລາວຈະບໍ່ປັບ ຄ່າເຊົ່າ ທີ່ດິນສຳປະທານຂຶ້ນ ເພາະຢ້ານວ່າ ຈະກະທົບ ຕໍ່ການລົງທຶນ ຂອງຕ່າງປະເທດ
ການ​ປັບ​ຂຶ້ນອັດຕາ​ຄ່າ​ເ​ຊົ່າ ຈະ​ສົ່ງ​ຜົນ​ກະທົບ​ຕໍ່ ​ການລົງທຶນໂດຍ​ລວມ ​ໃນ​ລາວ ​ ເພາະມັນຈະເຮັດໃຫ້ ບັນດາ​ບໍລິສັດ​ຕ່າງ​ຊາດ​ ​ພາກັນ​ຖອນ​ ການ​ລົງທຶນອອກ​ໄປ.
ລັດຖະບານລາວຍັງຈະບໍ່ມີການປັບຂຶ້ນຄ່າເຊົ່າທີ່ດິນ ໃນເຂດ ສຳປະທານທົ່ວປະເທດ ໃນລະຍະນີ້ ເນື່ອງຈາກຢ້ານກົວວ່າ ຈະສົ່ງຜົນເຮັດໃຫ້ບັນດາບໍລິສັດຕ່າງປະເທດ ພາກັນຖອນ ການລົງທຶນໄປຈາກລາວ ເຈົ້າໜ້າທີ່ຂັ້ນສູງໃນກະຊວງແຜນການ ແລະການລົງທຶນເປີດເຜີຍວ່າ ລັດຖະບານລາວ ພາຍໄຕ້ການນຳຂອງນາຍົກລັດຖະມົນຕີ ທ່ານທອງສິງ ທຳມະວົງ ຍັງບໍ່ສາມາດຫາຂໍ້ສະ ລຸບໄດ້ວ່າ ມີການປັບຂຶ້ນອັດຕາຄ່າເຊົ່າທີ່ດິນໃນເຂດສຳປະທານທີ່ໄດ້ອະນຸມັດໃຫ້ກັບ ບັນດາບໍລິສັດເອກະຊົນລາວ ແລະຕ່າງຊາດໄປແລ້ວໃນທົ່ວປະເທດຫຼືບໍ່? ທັງນີ້ກໍເນື່ອງຈາກຢ້ານວ່າ ການປັບຂຶ້ນອັດຕາຄ່າເຊົ່ານັ້ນ ຈະສົ່ງຜົນກະທົບຕໍ່ການລົງທຶນ ໂດຍລວມໃນລາວ ໂດຍສະເພາະແມ່ນການຢ້ານກົວວ່າ ບັນດາບໍລິສັດຕ່າງຊາດທີ່ໄດ້ຮັບອະນຸຍາດສຳປະທານ ທີ່ດິນຈາກທາງການລາວຢ່າງຖືກຕ້ອງແລ້ວນັ້ນ ຈະພາກັນຖອນການລົງທຶນໄປຈາກລາວ ໃນລະຍະຕໍ່ໄປອີກດ້ວຍ ດັ່ງທີ່ເຈົ້າໜ້າທີ່ຂັ້ນສູງ ໄດ້ໃຫ້ການຢືນຢັນວ່າ: ລັດຖະບານລາວໄດ້ອະນຸຍາດ ໃຫ້ສຳປະທານ ທີ່ດິນເພື່ອປູກພືດ ເສດຖະກິດຕ່າງໆ ເຊັ່ນຢາງພາລາ ໄມ້ວິກ ອ້ອຍ ສາລີ ແລະມັນຕົ້ນ ຄິດເປັນພື້ນທີ່ລວມກັນ ກວ້າງກວ່າ 570,000 ເຮັກຕາ ຫາກແຕ່ ຈາກການກວດກາໃນພາກຕົວຈິງກໍພົບວ່າ ໄດ້ມີການບຸກລຸກເຂົ້າ ໄປໃນເຂດປ່າສະງວນ ແລະປ່າປ້ອງກັນຂອງລັດຖະບານ ທັງກໍຍັງ ໄດ້ມີການລັກລອບຕັດໄມ້ໃນເຂດດັ່ງກ່າວເປັນພື້ນທີ່ກວ້າງກວ່າ 1 ລ້ານເຮັກຕາແລ້ວອີກດ້ວຍ ທາງດ້ານກະຊວງກະສິກຳ-ປ່າໄມ້ ລາຍງານວ່າໜ່ວຍສະເພາະກິດ ສາມາດຍຶດໄມ້ທີ່ລັກລອບຕັດໂດຍຜິດກົດໝາຍໄດ້ ຫຼາຍກວ່າ 8 ແສນແມັດກ້ອນ ໃນ 6 ເດືອນທຳອິດຂອງແຜນການປີ 2013- 2014 ຂະນະທີ່ລັດຖະບານໄດ້ອະນຸມັດໂຄວຕາການຕັດໄມ້ຄິດເປັນປະລິມານລວມ 1 ລ້ານກວ່າແມັດກ້ອນ ແບ່ງເປັນໂຄວຕາໄມ້ປົກກະຕິ 580,071 ແມັດກ້ອນ ແລະໂຄວຕາໄມ້ພິເສດ 446,783 ແມັດກ້ອນ ແຕ່ຢ່າງໃດກໍຕາມ ລັດຖະບານລາວກໍສາມາດ ຈັດເກັບລາຍຮັບຈາກອາກອນການສົ່ງໄມ້ໄປຕ່າງປະເທດໄດ້ຕ່ຳຫຼາຍເຊັ່ນ ສາມາດຈັດເກັບລາຍຮັບໄດ້ບໍ່ເຖິງ 20 ລ້ານດອນລາ ໃນແຜນການປີ 2012-2013 ທີ່ຜ່ານມາໂດຍມີສາເຫດມາຈາກການປະຕິບັດໜ້າທີ່ ຂອງພະນັກງານລັດ ທີ່ເຫັນຜົນປະໂຫຍດສ່ວນໂຕ ເປັນສຳຄັນດັ່ງທີ່ເຈົ້າໜ້າທີ່ຂັ້ນສູງໃນຄະນະກຳມະການກວດກາແຫ່ງລັດໄດ້ໃຫ້ການຢືນຢັນວ່າ: ເຈົ້າໜ້າທີ່ຂັ້ນສູງໃນຄະນະກຳມະການກວດກາແຫ່ງລັດ ບອກວ່າການປະເມີນດັ່ງກ່າວ ຖື ເປັນການປະເມີນລາຄາໄມ້ ທີ່ຕ່ຳກວ່າຄວາມເປັນຈິງ ໃນອັດຕາສະເລ່ຍເຖິງ 50 ເປີເຊັນ ຊຶ່ງກໍເປັນຜົນເຮັດໃຫ້ລັດຖະບານລາວ ຕ້ອງສູນເສຍຜົນປະໂຫຍດຄິດເປັນມູນຄ່າຫຼາຍ ຕື້ກີບໃນແຕ່ລະປີ ຍິ່ງໄປກວ່ານັ້ນ ເຈົ້າໜ້າທີ່ຂັ້ນສູງຂອງລາວ ກໍຍັງປະເມີນດ້ວຍວ່າ ການລັກລອບຕັດໄມ້ຜິດກົດໝາຍ ໃນຕະຫລອດແຜນການປີ 2013-2014 ທີ່ຜ່ານມາ ມີປະລິມານລວມຫຼາຍກວ່າ 1 ລ້ານແມັດກ້ອນ ແລະພື້ນທີ່ ທີ່ມີການລັກລອບຕັດໄມ້ຫຼາຍທີ່ສຸດ ກໍແມ່ນເຂດຊາຍແດນລາວ ທີ່ຕິດກັບຫວຽດນາມ ຈີນ ແລະ ໄທ ຕາມລຳດັບ